
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 21.06.2011               

PL-x 408                     


AVIZ

asupra proiectului de Lege pentru ratificarea Protocolului privind conservarea biodiversităţii şi a cadrului natural al Mării Negre, semnat la Sofia la 14 iunie 2002, la Convenţia privind protecţia Mării Negre împotriva poluării, semnată la Bucureşti la 21 aprilie 1992
În conformitate cu prevederile art.95 din Regulamentul Camerei Deputaţilor, republicat, cu modificările şi completările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru ratificarea Protocolului privind conservarea biodiversităţii şi a cadrului natural al Mării Negre, semnat la Sofia la 14 iunie 2002, la Convenţia privind protecţia Mării Negre împotriva poluării, semnată la  Bucureşti la 21 aprilie 1992, trimis cu adresa nr. PL x 408 din 15 iunie 2011 şi înregistrat cu nr. 31/632 din  16 iunie 2011.
Conform dispoziţiilor art.75 alin.(1) din Constituţia României, republicată şi ale art. 92 alin. (8) pct.1 din Regulamentul Camerei Deputaţilor, republicat, Camera Deputaţilor este prima Cameră sesizată.

Potrivit prevederilor art.61 din Regulamentul Camerei Deputaţilor, republicat cu  modificările  şi  completările ulterioare, Comisia a dezbătut proiectul de lege  în şedinţa din 21 iunie 2011.

Proiectul de lege are ca obiect de reglementare ratificarea  Protocolului privind conservarea biodiversităţii şi a cadrului natural al Mării Negre, semnat la Sofia la 14 iunie 2002, la Convenţia privind protecţia Mării Negre împotriva poluării, semnată la Bucureşti la 21 aprilie 1992, în sensul creării cadrului legal pentru  adoptarea normelor şi măsurilor prin care se va asigura protecţia biodiversităţii, a habitatelor, a peisajelor conservate, întărirea cooperării în domeniul ştiinţific a părţilor contractante, inventarierea speciilor marine, a peisajelor şi a habitatelor cu importanţă ecologică, economică, istorică şi culturală, cooperarea părţilor implicate în armonizarea dispoziţiilor legale de reglementare şi a procedurilor ce vizează răspunderea, evaluarea şi compensarea pagubelor cauzate de impactul antropic pentru asigurarea protecţiei diversităţii ecologice a Mării Negre. Prin promovarea acestui protocol, România va putea să-şi armonizeze măsurile de protecţie a sistemului ecologic Marea Neagră, cu celelalte părţi contractante, inclusiv gestionarea zonelor protejate transfrontieră, să coopereze la elaborarea unor programe de cercetare ştiinţifică destinate protecţiei şi conservării biodiversităţii şi a cadrului natural al Mării Negre, să aibă acces la informaţiile ştiinţifice ale părţilor semnatare ale protocolului;
Membrii Comisiei au examinat proiectul de lege supus avizării, expunerea de motive şi avizul favorabil, cu observaţii şi propuneri, al Consiliului Legislativ nr. 495 din 2 mai  2011.

În urma dezbaterilor, cu unanimitate de voturi, s-a hotărât avizarea favorabilă a proiectului de lege. 

În raport de obiectul şi conţinutul său,  proiectul de lege  face parte din categoria legilor ordinare. 

                   PREŞEDINTE,                                            SECRETAR,

                   Daniel BUDA                                  Gabriel ANDRONACHE
Expert parlamentar

Florica Manole

